**Tájékoztatás gyógyszer-hatóanyagot tartalmazó készítményekről**

A Nemzeti Élelmiszerlánc-biztonsági Hivatal (NÉBIH) Élelmiszerbiztonsági Kockázatértékelési Igazgatósága az Európai Unió tagállamaiban működő gyorsvészjelző rendszeren (RASFF) keresztül érkezett riasztásokról értesítette az Állami Népegészségügyi és Tisztiorvosi Szolgálat Országos Tisztifőorvosi Hivatalt.

A riasztások szerint a többségében az Amerikai Egyesült Államokban gyártott **sportolóknak szánt különleges táplálkozási célú élelmiszerek** – Jack3D, Spirodex, Napalm, Lipo 6 Black, Fusion Supplements Geranamine, Hemo– Rage, Tested Burner, Mass Pump3D, PreSurge Unleashed, Beta– Cret Extreme, Noxpump, Dexaprine Maximise, Endoburn, NeuroCore, Mesomorph, OxyElite, 1.M.R, Nox Pump Performance/Nox Pump Xtreme, Hydroxy STIM, Mutant Mayhem, Heat Accelerated, Tested Nut Burner, Nox Pump, Shock Wave Fruit Punch, Iron Horse Show Time, STIM– FORCE, Eclipse, D– Stunner, Extreme Beta Crét, Ripped Freak, Crack,. Rush, Code Red, Flash over, White lightning – nem engedélyezett gyógyszer összetevőt tartalmaznak. Ez az összetevő **(1,3 dimethylamylamine – DMAA)** – mely az érintett készítmények címkéjén feltüntetésre került – az amfetaminhoz hasonló, koffeinnel párosulva az emberi egészséget súlyosan veszélyezteti.

Az Állami Népegészségügyi és Tisztiorvosi Szolgálat Országos Tisztifőorvosi Hivatalának felkérése – 2012. év szeptember hónapban történt akció-ellenőrzés keretében – a hatáskörrel rendelkező Népegészségügyi Szakigazgatási Szervek **699 élelmiszer-vállalkozás** ellenőrzését végezték el a riasztásokban szereplő készítmények forgalmazására vonatkozóan. A vizsgálatok során megállapításra került, hogy a riasztásokban megjelölt készítmények közül néhány Magyarországon is forgalomba került.

A készítmények forgalmazásában érintett élelmiszer-vállalkozások többsége önkéntes intézkedésként az adott készítmény piacról történő kivonásáról gondoskodott és a forgalmazásban résztvevő partnereket a kivonásáról értesítette. A Népegészségügyi Szakigazgatási Szervek 21 esetben intézkedtek készítmény-forgalmazás megtiltására vonatkozóan.

Az Állami Népegészségügyi és Tisztiorvosi Szolgálat Országos Tisztifőorvosi Hivatala felhívja a lakosság figyelmét, hogy **a különleges táplálkozási célú élelmiszerek – valamint az étrend-kiegészítő készítmények – gyógyszer-hatóanyagot nem tartalmazhatnak, jelenlegi összetételükkel veszélyeztethetik a fogyasztók egészségét**.Amennyiben 1,3 dimethylamylamine (DMAA) összetevőt tartalmazó készítmény forgalmazását észlelik, a lakosság egészségének védelme érdekében szükséges hatósági intézkedések mielőbbi megtétele céljából azt jelezzék a Fővárosi/Megyei Kormányhivatalok Népegészségügyi Szakigazgatási Szerveinek.

A Fővárosi/Megyei Kormányhivatalok Népegészségügyi Szakigazgatási Szerveinek elérhetőségéről a [**www.antsz.hu**](http://www.antsz.hu) → Elérhetőségek,e-mail címek → [Megyei Kormányhivatalok Népegészségügyi Szakigazgatási Szerveinek elérhetőségei, vezetői → útvonalon lehet információt kapni.](https://www.antsz.hu:443/data/cms34971/MKH_NSZSZ_2012_01_ho_vezetok_tablazat_KULSORE.xls%22%20%5Co%20%22MKH%20NSzSz%20vezet%C5%91k%202012.%20janu%C3%A1r%20%5B28%20KB%5D%22%20%5Ct%20%22_blank)

OTH Közegészségügyi Főosztály